Még több figyelmeztető tábla az M70-es "halálúton"
Halmi Béla, Letenye polgármestere pénteken az MTI-vel: átmeneti megoldásként még több figyelmeztető tábla és villogó lámpa kihelyezését kezdeményezik az M70-es autóút "halálútként" elnevezett szakaszán.
A polgármester elmondta: a térségben gazdaságfejlesztést és a turisztika élénkítését tervezik, a nyugatról érkezők azonban a szlovén határt elhagyva egy veszélyes útszakaszon találják magukat. A magyar és a szlovén autópályát összekötő 21,2 kilométeres szakaszon nehéz áthaladni baleset nélkül, ugyanis a kétszer kétsávos gyorsforgalmi út éppen az enyhe ívű kanyarokban mintegy 5, valamint 6 kilométeres szakaszon leszűkül egysávosra.  

Halmi Béla szerint a 2004-2005. évi beruházáskor a teljes szakaszon kétszer kétsávos utat kellett volna építeni, de a 11-12 kilométeres útszakasz nem így készült el. Az M70-es autóút átadása óta négyszeresére nőtt a személygépkocsi- és tehergépjármű-forgalom, ami miatt tovább emelkedett a balesetek száma. Az MTI információ szerint az elmúlt évben mintegy félszáz baleset történt, az év utolsó két hónapjában hárman vesztették életüket az M70-es autóúton.

Az önkormányzat októberben levélben kérte a Nemzeti Fejlesztési Minisztériumtól a hiányzó szakasz megépítését, de azt a választ kapták, hogy a statisztikai adatok szerint az országban számos ilyen útszakasz van, a baleseteket az emberi felelőtlenség, figyelmetlenség és a gyorshajtás okozza. Szakmai szempontból az úthálózat megfelelő, ki van táblázva, a rendőrök rendszeresen mérik a sebességet.

A polgármester szerint mindez mégsem elegendő ahhoz, hogy csökkenjen a balesetek száma. Átmeneti megoldásként elfogadják, hogy kisebb költségű beavatkozással, jobb táblakihelyezésekkel, villogó lámpákkal hívják fel a figyelmet a veszélyes útszakaszra. A végső megoldást azonban az gyorsforgalmi út bővítése jelentené, de mivel forráshiány miatt ez öt éven belül nem tud megvalósulni, a táblák elhelyezésénél, a felfestett csíkoknál figyelemfelkeltőbb lenne, ha betonelemekkel választanák el a sávokat.
Halmi Béla halálút M70-es autóút